Diari Oficial de la Generalitat Valenciana


Sumari del DOGV 3125, del 19-11-1997 (1997/11138)

ACORD de 30 de setembre de 1997, de la Comissió Territorial d'Urbanisme de València, relatiu a Modificació del Pla General d'Alaquàs relativa a les unitats 4.2 i LO 9.2.
-------------------------------------------------------------------------------------------------------------------------------------------------------------------------

### Dades del document

Número de DOGV
:   3125

Data del DOGV
:   19-11-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/11116


Data del document
:   30-09-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

3791 ACORD de 30 de setembre de 1997, de la Comissió Territorial d'Urbanisme de València, relatiu a Modificació del Pla General d'Alaquàs relativa a les unitats 4.2 i LO 9.2. [97/X11384]
  
Vist l'expedient enviat per l'Ajuntament d'Alaquàs que fa referència a la Modificació del Pla General relativa a les unitats 4.2 i LO 9.2, i d'acord amb els següents
  
Antecedents de fet
  
Primer
  
El Projecte es va sotmetre a informació pública mitjançant acord del ple de l'Ajuntament en sessió celebrada el dia 20 de febrer de 1997 i, després del pertinent període d'informació pública, en el qual es van presentar 2 al·legacions, es va aprovar provisionalment pel mateix òrgan en data 29 de maig de 1997.
  
Segon
  
El projecte consta de memòria, plans d'informació i plans d'ordenació. S'han aportat 3 còpies del projecte, que estan degudament diligenciades.
  
Tercer
  
El contingut de la modificació consisteix en unir l'actuació urbanística anomenada LO 9.2 pel Pla General a la unitat d'execució 4.2.
  
La citada actuació LO 9.2 tenia com a objecte l'adquisició de sòl i indemnització d'edificació existent i la construcció d'edifici per a centre sociocultural de barri. Estava previst el seu desenvolupament per expropiació. Per la seua part, la unitat d'execució 4.2 comprèn un àmbit de 25.455 m2s amb dues illes de cases d'ús residencial i dotacions públiques constituïdes per una zona verda i una zona docent.
  
Amb l'annexió de l'actuació LO 9.2 a la UE-4.2 s'aconsegueix l'obtenció gratuïta de les dotacions públiques vinculades a la primera de les mencionades actuacions, en lloc de la seua obtenció per expropiació, que l'Ajuntament d'Alaquàs justifica que no pot assumir en aquest moment. Ara bé, això es fa a canvi d'incrementar l'edificabilitat de la UE-4.2, amb un aprofitament resultant d'aplicar a la superfície de l'actuació LO 9.2 el coeficient d'edificabilitat corresponent a la UE-4.2, és a dir, 1,75 m2t/m2s. A més, s'augmenta en 400 m2t més, corresponents al centre sociocultural que s'ubicarà en una planta baixa d'una de les illes de cases ubicades en la UE-4.2. Tot això per tal que els propietaris de la UE-4.2 no perden res de l'edificabilitat que els assignava el Pla General.
  
L'increment d'edificabilitat en la UE-4.2 es materialitza mitjançant la disposició d'una planta d'àtic, per damunt de les VI plantes inicialment permeses, encara que, per a ajustar l'edificabilitat, es redueix la profunditat edificable de les illes de cases de 16 m a 15'15 m.
  
Per altra part, també s'indica que, amb motiu d'una mesura més aproximada de l'actuació, es modifiquen les superfícies inicials, incrementant-se la superfície total de 26.445 m2s fins 27.474 m2s.
  
En resum, les dades generals de la proposta s'indiquen en el següent quadre:
  
Quart
  
Alaquàs compta amb Pla General d'Ordenació Urbana aprovat definitivament per la Comissió Territorial d'Urbanisme en data 27 de setembre de 1990.
  
Des d'aleshores s'han tramitat 3 modificacions puntuals del dit pla, d'escassa transcendència.
  
En data 4 d'octubre de 1996 es va sol·licitar en aquest organisme cèdula d'urbanització relativa al Programa de Desenvolupament de la Unitat d'Execució 4.2, promogut per BIGECO, SA. Després de vàries comunicacions amb el mencionat promotor i el propi Ajuntament d'Alaquàs, es va decretar la paralització de l'expedició de la cèdula d'urbanització, ja que la proposta contenia modificacions del planejament vigent, que havien de ser tramitades com a tal Modificació del Pla General, que és l'expedient que ara s'està analitzant.
  
Cinquè
  
La Comissió Territorial d'Urbanisme de València, en sessió celebrada el dia 23 de juliol de 1997 va acordar suspendre l'aprovació definitiva de la Modificació del Pla General relativa a les unitats 4.2 i LO 9.2, fins que es repararen vàries deficiències que, en síntesi, es referien a la compensació amb noves dotacions de l'increment d'aprofitament lucratiu, a l'assignació d'edificabilitat a l'actuació LO 9.2 i a la duplicitat d'assignació d'edificabilitat al centre sociocultural.
  
Sisè
  
L'Ajuntament d'Alaquàs ha enviat en data 1 d'agost de 1997 un annex a la Memòria en el qual es justifica la suficiència de l'increment de cessions en correspondència amb l'increment de volum edificable.
  
Setè
  
La Comissió Informativa de la Comissió Territorial d'Urbanisme de València, en sessió celebrada el 23 de setembre de 1997, va emetre informe relatiu al projecte que ens ocupa, i va complir així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació és correcta, d'acord amb el que estableix l'article 55.1, per remissió a l'article 38, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (a partir d'ara, LRAU). Per altra part, la documentació està completa, d'acord amb el que disposa l'article 27 de la LRAU.
  
Segon
  
En l'expedient es planteja també l'homologació de l'actuació, ja que es proposa com a homologació modificativa. Tanmateix, l'homologació s'ha de produir per a tot el municipi o, com a àmbit mínim, per a un sector, tal com resulta de la disposició transitòria primera de la LRAU, en relació amb la Instrucció de Planejament 1/1996, de 23 de gener de 1996, sobre l'homologació de plans d'urbanisme a la Llei Reguladora de l'Activitat Urbanística. Al seu torn, aquest sector s'ha de delimitar amb els criteris regulats en l'article 20 de la LRAU. Tot això obligaria a què es reconsiderara l'homologació plantejada en el sentit d'ampliar l'àmbit d'aquesta fins comprendre el sector complet en el qual queda integrada l'actuació proposada. Però, tot això no resulta necessari en aquest cas, ja que l'objectiu final de l'homologació és identificar els elements estructurals per a verificar si la proposta de modificació afecta o no a aquests elements. En el nostre cas, l'annexió entre dues actuacions ja previstes en el Pla General, en cap cas pot afectar l'ordenació estructural, per això no resulta imprescindible l'homologació.
  
Com a conclusió de tot l'anterior, es considera que no procedeix l'homologació, en els termes en els quals està plantejada, cosa que no impedeix que la Modificació del Pla General, com a tal expedient modificatiu puga aprovar-se definitivament per la Conselleria d'Obres Públiques, Urbanisme i Transports.
  
Tercer
  
En la memòria justificativa de la suficiència de l'increment de cessions en correspondència amb l'increment de volum edificable, presentada per l'Ajuntament d'Alaquàs, es conclou que l'increment d'edificabilitat és del 7,8% que resulta inferior als percentatges d'increment de dotacions: 60% de dotació sociocultural, 8,9% d'espais lliures i 12,06% de dotació escolar. Ara bé, aquests càlculs s'han realitzat prenent com a base les dades de la fitxa del Pla General i no els resultants de les dades corregides segons nova mesura efectuada -aportats en el propi projecte-, que han de ser les que es prenen com a referència de partida, ja que aquesta nova mesura no és objecte propi de la modificació.
  
Prenent les dades del Pla General segons la nova mesura corregida i comparant-les amb la proposta de modificació, la proporció global entre dotacions i aprofitaments es resumeix en el quadre següent:
  
PGOU VIGENT MODIFICACIÓ
  
Dotacions 8.314 m2s 8.714 m2s
  
Aprofitament 44.559 m2t 48.079 m2t
  
PROPORCIÓ 0,1866 m2s/m2t 0'1812 m2s/m2t
  
Del qual es conclou que, tot i que és lleugerament inferior la proporció resultant en la modificació, pràcticament es manté la proporció de les dotacions públiques respecte de l'aprofitament, amb això queda justificat el compliment de l'article 55.3 de la LRAU.
  
Quart
  
En la nova documentació enviada per l'ajuntament no es fa cap referència al que indiquen els fonaments de dret 5è i 6è de l'acord de la Comissió Territorial d'Urbanisme de data 23 de juliol de 1997 que, en resum, es referien a l'assignació d'edificabilitat a l'actuació LO 9.2 i a la duplicitat d'assignació d'edificabilitat al centre sociocultural. Ara bé, es tracta de qüestions de competència municipal, ja que no es poden enquadrar en cap dels apartats de l'article 40.1 de la LRAU, per això no poden suposar objeccions que impidesquen l'aprovació de l'expedient.
  
Cinquè
  
La Comissió Territorial d'Urbanisme és l'òrgan competent per a emetre dictamen resolutori sobre l'aprovació definitiva dels plans generals -i de les seues modificacions- de municipis de menys de 50.000 habitants, d'acord amb el que disposa l'article 38.3, per remissió de l'article 55.1, de la Llei Reguladora de l'Activitat Urbanística, en relació amb l'article 10.A, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que antecedeix, la Comissió Territorial d'Urbanisme, en sessió celebrada el dia 30 de setembre de 1997, acorda aprovar definitivament la Modificació del Pla General d'Alaquàs relativa a les unitats 4.2 i LO 9.2.
  
L'Ajuntament d'Alaquàs haurà de notificar el contingut d'aquest acord a tots els particulars interessats en l'expedient de referència.
  
Contra aquesta resolució, que no posa fi a la via administrativa, es podrà interposar recurs ordinari davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de recepció d'aquesta notificació.
  
Tot això, sense perjudici que puga exercir qualsevol altre recurs que estime oportú.
  
València, 30 de setembre de 1997.- El secretari de la Comissió Territorial d'Urbanisme: José Manuel Palau Navarro.